User:Papapoures

ΠΛΑΤΑΝΕΣ ΑΓΙΟΥ ΒΑΣΙΛΕΙΟΥ

Το χωριό Πλατανές (επίσημη ονομασία “ο Πλατανές”) του Δήμου Αγίου Βασιλείου βρίσκεται στις νότιες υπώρειες του Όρους Κέντρος, σε υψόμετρο 537 μ. σε γεωγραφικό πλάτος 35,1714663541 και γεωγραφικό μήκος 24,5870866877.

Κατά τη διοικητική διαίρεση της Ελλάδας με το σχέδιο “Καποδίστριας”, μέχρι το 2010, ο Πλατανές ανήκε στο Τοπικό Διαμέρισμα Κεντροχωρίου, του πρώην Δήμου Λάμπης του Νομού Ρεθύμνης.

Τον Πλατανέ τον συναντούμε σ’ όλες τις γνωστές απογραφές της περιόδου της ύστερης Ενετοκρατίας στην Κρήτη (16ος και 17ος αιώνας), δηλαδή στην απογραφή του Καστροφύλακα το 1583 και το 1659, που είχε τότε 30 σπίτια, δηλαδή οικογένειες.

Μέσα στο χωριό υπήρχε παλαιόθεν ο ναός του Τιμίου Σταυρού, στον οποίο έγινε νεότερη προσθήκη προς δυσμάς και ήτανε για πολλούς αιώνες και μέχρι πρότινος ο ενοριακός ναός του οικισμού.

Απάνω Πλατανές

Σε απόσταση περίπου 1 ώρα και 30 λεπτά (με κανονική πεζοπορία) και σε κατεύθυνση βόρεια από τον Πλατανέ κατά προσέγγιση σε υψόμετρο 850 μ. βρίσκεται μια εσοχή σε σχήμα φαραγγιού χωρίς διέξοδο προς τη βόρεια μεριά της βρίσκεται ο Απάνω Πλατανές.

Το Όρος Κέντρος (περιλαμβάνεται στο πανευρωπαϊκό δίκτυο Νatura 2000) φημίζεται από πολύ παλιά, ότι έχει πολλά νερά και μάλιστα λέγεται ότι έχει 101 (εκατό μία) πηγές.

Η παλαιότερη γραφτή αναφορά γι’ αυτήν την παράδοση προέρχεται από τον Μαρίνο Τζάνε Μπουνιαλή, που στο έργο του Ο ΚΡΗΤΙΚΟΣ ΠΟΛΕΜΟΣ 1645-1669 αναφέρει:

«Το Κέντρος, που ‘χεν εκατό βρύσες στα τρίγυρά του,

Παράδεισον ετύχαινε να λέσι τ’ όνομά του,

κι Αγαρηνός το πάτησε κ’ οι τόποι ‘ναι δικοί του,

τα όρη κι όλα τα χωριά, ογιά ξεφάντωσή του….»

Το πλούσιο λοιπόν σε πηγές και νερά Κέντρος παρουσιάζει μια θαυμάσια εικόνα κατά τους μήνες του χειμώνα και της άνοιξης, όπου τρέχουν τα νερά από τις πλαγιές του και σχηματίζουν φυσικούς καταρράκτες.

Το φαινόμενο αυτό είναι καταπληκτικό, όταν μάλιστα τυχαίνει να είναι χιονισμένη η κορυφή του βουνού και οι νερομάνες από τις πλαγιές του Κέντρους ξεχειλίζουν και δημιουργούν θαυμάσιους φυσικούς καταρράχτες, οι οποίοι σχηματίζουν αφρισμένα ρυάκια και χύνονται στον Ακουμιανό Ποταμό.

Αυτό ακριβώς το καταπληκτικό για την Κρήτη φαινόμενο το συναντά κανείς σε πολλά σημεία στη θέση Απάνω Πλατανές μέχρι τις αρχές του καλοκαιριού. Στη θέση μάλιστα αυτή συναντά ο επισκέπτης κατάλοιπα από το παλιό δασικό μεγαλείο των Κρητικών βουνών, δηλαδή τεράστια πρινάρια σε ύψος, αλλά κυρίως σε περίμετρο κορμού, που μπορεί να φθάνει σε κάποιες περιπτώσεις ακόμα και τα 6 μέτρα.

Πηγές

https://www.e-storieskritis.gr/2019/03/blog-post_4.html

https://buk.gr/el/poli-perioxi/platanes-1

https://www.agios-vasilios.gr/template/lorem-ipsum/2012-01-31-11-47-02/platanes-village.html

https://www.facebook.com/%CE%A0%CE%BB%CE%B1%CF%84%CE%B1%CE%BD%CE%AD%CF%82%CE%91%CE%B3%CE%B9%CE%BF%CF%85-%CE%92%CE%B1%CF%83%CE%B9%CE%BB%CE%B5%CE%B9%CE%BF%CF%85-268483659999717/timeline/